Techcollege sender hvert år elever på udlandsophold. Mandag rejste fem lærlinge til Færøerne og Spanien.

Matadormix, myslibar og håndværkersko. Det er blandt de vigtigste ting i William Hovalt Johansen Bundgaards rejsetaske. Han er 17 år og tømrerlærling på Techcollege i Aalborg. De næste 14 dage skal han på skoleophold på Færøerne. Og det er vigtigt, at tasken er pakket korrekt. - Det duer jo ikke, at jeg går rundt og ligner en tømrer hele tiden, så jeg er nok også nødt til at have noget andet tøj med også, siger han. Én af de udvalgte Techcollege sender hvert år 150 elever på udlandsophold. Nogle kommer blandt andet til Spanien, andre til New Zealand og Færøerne. Omkring 15 lærlinge fra Williams grundforløb havde søgt om at komme med på rejsen til Færøerne. Fem fik det tilbudt - deriblandt 17-årige William. - Jeg elsker bare at rejse, så jeg glæder mig meget, siger han. 20-årige Kian Krüger Schirmer er én af dem, der tidligere på året også fik den gyldne billet. Han er knap tre år længere i sin tømreruddannelse. Den 1. februar startede han i lære hos en tømrer i New Zealand. Han skal være der i seks måneder. - Det har været en megafed tur indtil videre, fortæller han i et videoopkald fra den anden side af jorden. Kian kan kalde sig tømrersvend i midten af september 2023. Og ifølge ham, så er anderledes erfaring vigtig. - De har mange andre metoder til at få udført det samme stykke arbejde på her, end vi har i Danmark. De bruger meget mere nål og hammer hernede, hvor vi bruger skruer derhjemme, siger han. Som nye mennesker Uddannelseschefen fra Techcollege, Gorm Vestergaard, har også pakket sin kuffert. For den kommende uge er det danske skrivebord byttet ud med et færøsk, når han skal med William og de fire andre elever til Færøerne. - Det er en oplagt chance for at få noget mere ud af de unge mennesker, siger han og fortsætter: - Og så er vi glade for at få nogle andre elever, der har været ude og opleve den store verden, hjem til uddannelsen igen. Men kan der ikke være en risiko for, at de fremtidige håndværkeres kompetencer ikke lever op til den standard, der er i Danmark, når i sender dem til udlandet? - Nej. Tværtimod. Vi prøver at få dem til at se tingene fra et helt andet lys og et andet aspekt. Og det er godt. For når de kommer tilbage, prøver de at bruge de nye vinkler, de har lært, fortæller uddannelseschefen.